MTLS บวก 2.59% ลุ้นกำไร Q4 ทำนิวไฮ โบรกฯอัพเป้า 31 บ.
MTLS บวก 2.59% ลุ้นกำไร Q4 ทำนิวไฮ โบรกฯอัพเป้า 31 บ. ล่าสุด ณ เวลา 10.42 น. ราคาอยู่ที่ 29.75 บาท บวก 0.75 บาท หรือ 2.59% สูงสุดที่ 30.25 บาท ต่ำสุดที่ 28.50 บาท มูลค่าซื้อขายที่ 354.17 ล้านบาท
30 ม.ค. 2560

ผู้สื่อข่าวรายงานว่า ราคาหุ้นบริษัทบีทีเอส กรุ๊ป โฮลดิ้งส์ จำกัด (มหาชน) หรือ MTLS ณ เวลา 10.42 น. ราคาอยู่ที่ 29.75 บาท บวก 0.75 บาท หรือ 2.59% สูงสุดที่ 30.25 บาท ต่ำสุดที่ 28.50 บาท มูลค่าซื้อขายที่ 354.17ล้านบาท ขณะที่ดัชนีตลาดหุ้นไทยโดยรวมลบ 0.05%
 
บล.ซีไอเอ็มบี (ประเทศไทย) ระบุในบทวิเคราะห์ แนะนำซื้อ MTLS ราคาเป้าหมาย 31 บาท/หุ้นโดยมีมุมมองเชิงบวกต่อแนวโน้มการดำเนินงานในปี 60 ทั้งนี้ผู้บริหารเผยว่าบริษัทเห็นโอกาส cross-sell เพิ่มเติม ขณะที่คุณภาพสินทรัพย์แข็งแกร่งจากการบริหารความเสี่ยงอย่างเข้มงวด ทั้งนี้ปรับประมาณการกำไรต่อหุ้นขึ้น 12-33% ในปี 60-61คงคำแนะนำ “ซื้อ” และปรับราคาเป้าหมายขึ้นเป็น 31 บาท (P/BV 8.8x ในปี 60) 
ด้าน บล.ไอร่า ระบุในบทวิเคราะห์ฯแนะนำหุ้น MTLS ให้ราคาเป้าหมาย (ปี 2560) 28 บาท คาดไตรมาส 4/59 กำไรทำจุดสูงสุดใหม่อย่างต่อเนื่อง  ภายใต้ปัจจัยสนับสนุน สาขาที่เปิดช่วงไตรมาส 3/59 จำนวน 279 สาขา มากที่สุดในรอบ 2 ปี คาดว่าเริ่มสร้างรายได้เต็มไตรมาส 
ขณะที่ Cost of Fund ของ MTLS มีแนวโน้มปรับลง จากการปรับโครงสร้างเงินกู้ระยะยาวจากสถาบันการเงิน เป็นการออกหุ้นกู้ทำให้ดอกเบี้ยลดลง และเข้าสู่ช่วงเปิดเทอมของนักเรียน และเทศกาลปีใหม่กระตุ้นความต้องการสินเชื่อ ขณะที่คาดผลการดำเนินงานทั้งปี 59 เติบโตโดดเด่น คาดกำไรสุทธิ 1.40 พันล้านบาท เพิ่มขึ้น 70%
พร้อมคาดปี 60 กำไรสุทธิยังเติบโตโดดเด่นต่อเนื่อง ภายใต้เป้าหมายจำนวนสาขาปี 60 ที่ 2,200 สาขา เพิ่มขึ้น 40% จากปี 59 ที่มีเพียง 1,600 สาขา คาดสินเชื่อใหม่เติบโต 40% ขณะที่ NIM อาจปรับตัวลงจากภาวะดอกเบี้ยในตลาดขาขึ้น ส่วน Credit Cost คาดว่าปรับตัวเพิ่มขึ้นเล็กน้อยจาก 2.80% ในปีนี้เป็น 3.0% จากความสามารถในการควบคุม NPL ให้ต่ำกว่าระดับ 1%